钦定古今图书集成/明伦汇编/皇极典/第136卷 > 元二十二
## 钦定古今图书集成/明伦汇编/皇极典/第136卷 > 元二十二

### 顺帝本纪二

按《元史顺帝本纪》：至正七年春正月甲辰朔，日有食
之，大寒而风，朝官仆者数人。己酉，享于太庙。壬子，命
中书左丞相别儿怯不花为右丞相，寻辞职。丁巳，复
立东路都蒙古军都元帅府。庚申，云南老丫等蛮来
降，立老丫耿冻路军民总管府。丙寅，以广西宣慰使
章伯颜讨猺獠有功，升湖广行省左丞。”诏以怯薛丹
“支给浩繁，除累朝定额外，悉罢之。”二月甲垦戌朔，兴圣
宫作佛事，赐钞二千锭。己卯，山东地震，坏城郭。棣州
有声如雷。河南、山东盗蔓延济宁、滕、邳、徐州等处。庚
辰，以中书参知政事锁南班为中书右丞，道童为中
书参知政事。丙戌，以宦者伯帖木儿为司徒。是月，猺
贼吴天保寇沅州。以阿吉剌为知枢密院事，整治军
务。三月甲辰，中书省臣言：“世祖之朝，省、台、院奏事，给
事中专掌之，以授国史纂修。近年废弛，恐万世之后，
一代成功，无从稽考，乞复旧制。”从之。乙巳，遣使铨选
云南官员。修光天殿。庚戌，试国子监会食弟子员，选
补路府及各卫学正。戊午，诏编《六条正类》。庚申，监察
御史王士点劾集贤大学士吴直方躐进官阶，夺其
宣命。乙丑，云南王孛罗来献“《死可伐之捷》。壬申，遣使
修上都大乾元寺。命有司定吊赙诸王、公主、驸马礼
仪之数。夏四月乙亥，命江浙省臣讲究役法。己卯，享
于太庙。辛巳，遣达本、贺方使于占城。以通政院使朵
郎吉儿为辽阳行省参知政事，讨吾者野人。己丑，发
米二十万石赈粜贫民。以翰林学士承旨定住为中
书右丞。庚寅，复命别儿怯不花为中书右丞相，以中
书平章政事铁木儿塔识为左丞相。临清、广平、泺河
等处盗起，遣兵捕之。通州盗起，监察御史言：“通州密
迩京城，而盗贼蜂起，宜增兵讨之，以杜其源。”不听。是
月，河东大旱，民多饥死，遣使赈之。车驾时巡上都。五
月庚戌，猺贼吴天保陷武冈路，诏遣湖广行省右丞
沙班统军讨之。乙丑，右丞相别儿怯不花以调燮失
宜，灾异迭见，罢，诏以太保就第。是月，临淄地震，七日
乃止。六月，诏免太师马札儿台官，安置西宁州，其子
脱脱请与父俱行。以御史大夫太平为中书平章政
事。彰德路大饥，民相食。秋七月甲寅，召隐士完者图、
执礼、哈琅为翰林待制，张枢、董立为翰林修撰，李先
孝为著作郎。张枢不至。丙辰，太阴犯垒壁阵。丁巳，以
江南行台大夫纳麟为御史大夫。是月，猺贼吴天保
复寇沅州，陷溆浦、辰、汉县，所在焚掠无遗。徙马札儿
台于甘肃，以别儿怯不花之谮也。九月癸卯，八怜内
哈剌那海秃鲁和伯贼起，断岭北驿道。甲辰，辽阳霜
早伤禾，赈济驿户。戊申，车驾还自上都。癸丑，上都斡
耳朵成，用钞九千馀锭。甲寅，诏举才能学业之人，以
备侍卫。丁巳，中书左丞相铁木儿塔识薨。辛酉，以御
史大夫朵儿只为中书左丞相。甲子，集庆路盗起，镇
南王孛罗不花讨平之。丁卯，猺寇吴天保复陷武冈，
延及宝庆，杀湖广行省右丞沙班于军中。冬十月辛
未，享于太庙。丁丑，诏左右丞相、平章、枢密、知院、御史
大夫得赐“玉押”字印，馀官不与。庚辰，诏建木华黎伯
颜祠堂于东平。丙戌，亦怜只荅儿反，遣兵讨之。辛卯，
开东华射圃。戊戌，西蕃盗起，凡二百馀所，陷哈剌火
州，劫供御蒲萄酒，杀使臣。是月，猺贼吴天保复寇沅
州，州兵击走之。十一月辛丑，监察御史曲曲以宦者
陇普凭借宠幸，骤陞荣禄大夫，追封三代，田宅逾制，
上疏劾之。甲辰，沿江盗起，剽掠无忌，有司莫能禁。两
淮运使宋文瓒上言：“江阴、通、泰，江海之门户，而镇江、
真州次之。国初设万户府以镇其地，今戍将非人，致
使贼舰往来无常。集庆花山劫贼才三十六人，官军
万数，不能进讨，反为所败。后竟假手盐徒，虽能成功，
岂不贻笑。宜亟选智勇，以任兵柄，以图后功。不然，东
南五省租税之地，恐非国家之有。”不听。拨山东地土
十六万二千馀顷属大承天护圣寺。乙巳，中书户部
言：“各处水旱，田禾不收，湖广、云南盗贼蜂起，兵费不
给，而各位怯薛冗食甚多，乞赐分减。”帝牵于众请，令
三年后减之。庚戌，太阴犯天廪。怀庆路饥，猺贼吴天
保复陷武冈，命湖广行省平章政事苟尔领兵讨之。
以河决，命工部尚书迷儿马哈谟行视金堤。甲寅，猺
贼吴天保陷靖州，命威顺王宽彻不花、镇南王孛罗不花及湖广、江西二省以兵讨之。丁巳，命中书平章
政事太平为左丞相，辞不允。戊午，命河南、山东都府
发兵讨湖广洞蛮。己未，以中书省平章政事韩嘉讷
为陕西行台御史大夫。迤北荒旱缺食，遣使赈济驿
户。丁卯，海北、湖南猺贼窃发两月馀，有司不以闻，诏
罪之，并降散官一等。是月，马札儿台薨。召脱脱还京
师。十二月庚午，以中书左丞相朵儿只为右丞相，平
章政事太平为左丞相，诏天下。丙子，以连年水旱，民
多失业，选台阁名臣二十六人出为郡守、县令，仍许
民间利害实封呈省。壬午，晋宁、东昌、东平、恩州、高唐
等处民饥，赈钞十四万锭、米六万石。丙戌，中书省臣
建议，以“河南盗贼出入无常，宜分拨达达军与扬州
旧”军于河南水陆关隘戍守，东至徐、邳，北至夹马营，
遇贼掩捕，从之。是月，陕西行御史台臣劾奏“别儿怯
不花乃逆臣之亲子，不可居太保之职”，不从。是岁，置
中书议事平章四人。隆福宫三皇后弘吉剌氏。木纳
失里薨。

八年春正月戊戌朔，命也先帖木儿知枢密院事。丁
未，享于太庙。辛亥，黄河决，迁济宁路于济州。诏“各官
府谙练事务之人毋得迁调。”诏“翰林国史院纂修《后
妃、功臣列传》，学士承旨张起岩、学士杨宗瑞、侍讲学
士黄溍为总裁官，左丞相太平、左丞吕思诚领其事。”
甲子，木怜等处大雪，羊马冻死，赈之。是月，诏给铜虎
符。以宫尉完者不花、贵赤卫副指挥使寿山监湖广
军。命湖广行省右丞秃赤、湖南宣慰都元帅完者帖
木儿讨莫磐洞诸蛮，斩首数百级，其馀二十馀洞，缚
其洞首杨鹿五赴京师。二月癸酉，御史大夫纳麟加
太尉，致仕。乙亥，以北边沙土苦寒，罢海海剌秃屯田。
丙子，命太子爱猷识理达腊习读畏吾儿文字。庚辰，
太阴犯轩辕。癸未，太阴犯平道。甲申，命星吉为江南
行台御史大夫。壬辰，太平言：“孛荅、乃秃、忙兀三处屯
田，世祖朝以行营旧站拨属虎贲司，后为豪有力者
所夺，遂失其利，今宜仍前拨还。”从之。是月，以前奉使
宣抚贾惟贞称职，特授永平路总管。会岁饥，惟贞请
降钞四万馀锭赈之。诏济宁郓城立行都水监，以贾
鲁为都水。三月丁酉，诏以束帛旌郡县守令之廉勤
者。辽东锁火奴反，诈称“大金子孙”，水达达路脱脱禾
孙、唐兀火鲁火孙讨擒之。壬寅，土、番盗起，有司请不
拘资级，委官讨之。福建盗起，地远难于讨捕。诏汀、漳
二州立，分元帅府辖之。癸卯，帝亲试进士七十有八
人，赐阿鲁辉帖木儿、王宗哲进士及第，馀出身有差。
己酉，湖广行省遣使献石壁洞蛮捷。丙辰，太阴犯建
星。己未，遣使诣江浙、江西、湖广、四川、云南铨福建、番、
广蛮夷等处官员选。辛酉，辽阳兀颜拨鲁欢妄称“大
金”子孙，受玉帝符文，作乱，官军讨斩之。壬戌，《六条政
类》书成。京畿民饥。徽州路达鲁花赤哈剌不花以政
绩闻，诏赐金帛旌之。是月，猺贼吴天保复寇沅州。夏
四月辛未，河间等路以连年河决，水旱相仍，户口消
耗，乞减盐额。诏从之。乙亥，帝幸国子学，赐衍圣公银
印，升秩从二品。定弟子员出身及奔丧、省亲等法。诏
守令选立社长，专一劝课农桑。诏“京官三品以上岁
举守令一人，守令到任三月，亦举一人自代。其玉典
赤、拱卫百户，不得授县达鲁花赤，止授佐贰，久著廉
能则用之。”平江、松江水灾，给海运粮十万石赈之。丁
丑，辽阳董哈剌作乱，镇抚钦察讨擒之。己卯，海宁州
沐阳县等处盗起，遣翰林学士秃坚不花讨之。是月，
享于太庙。车驾时巡上都。命脱脱为太傅。湖广章伯
颜引兵捕“土寇莫万五、蛮雷等”，已而广西峒贼乘隙
入寇，伯颜退走。五月丁酉朔，大霖雨，京城崩。庚子，广
西山崩水涌，漓江溢，平地水深二丈馀，屋宇人畜漂
没。壬子，宝庆大水。丁巳，四川旱饥，禁酒。六月丙寅朔，
陞徐州为总管府，以邳、宿、滕、峄四州隶之。丙戌，立司
天台于上都。是月，山东大水，民饥，赈之。秋七月丙申
朔，日有食之。辛丑，复立五道河屯田。乙巳，享于太庙。
旌表大都节妇巩氏门。戊申，西北边军民饥，遣使赈
之。壬子，量移窜徙官于近地安置，死者听归葬。乙卯，
遣使祭曲阜孔子庙。江州路总管刘恒有政绩，升授
山东宣慰使。丙辰，以阿剌不花为大司徒。八月丙子，
太阴犯垒壁阵。己卯，山东雨雹。是月，车驾还自上都。
九月己未，太阴犯灵台。冬十月丁亥，广西蛮掠道州。
十一月辛亥，猺贼吴天保率众六万掠全州。是岁，诏
赐高年帛。设分元帅府于沂州，以买列的为元帅，备
山东，寇台州。方国珍为乱，聚众海上，命江浙行省参
知政事朵儿只班讨之。监察御史张桢劾太尉阿乞
剌欺罔之罪，又言：“明里董阿、也里牙、月鲁不花，皆陛
下不共戴天之仇。伯颜贼杀宗室嘉王、郯王一十二
口，稽之古法，当伏门诛，而其子、兄弟尚仕于朝，宜急
诛窜。别儿怯不花阿附权奸，宜亦远贬。今灾异迭见，
盗贼蜂起，海寇敢于要君，阃帅敢于玩寇，若不振举，
恐有唐末藩镇噬脐之祸。”不听。监察御史李泌言：“世
祖誓不与高丽共事，陛下践世祖之位，何忍忘世祖之言，乃以高丽奇氏亦位皇后，今灾异屡起，河决地
震，盗贼滋蔓，皆阴盛阳微之象。乞仍降为妃，庶几三
辰奠位，灾异可息。”不听。

九年春正月丁酉，享于太庙。癸卯，立山东、河南等处
行都水监，专治河患。乙巳，广西猺贼复陷道州，万户
郑均击走之。丙午，命中书平章政事太不花提调会
同馆。庚戌，太白犯建星。辛亥，太白犯平道。二月戊辰，
祭社稷。辛巳，太不花辞职，不允。甲申，太阴犯建星。三
月丁酉，埧河浅涩，以军士、民夫各一万濬之。己亥，太
白犯垒壁阵。己巳，命大司农达识帖睦迩为湖广行
省平章政事。是月，河北溃陈州，麒麟生，不乳而死。猺
贼吴天保复寇沅州。夏四月丁卯，享于太庙。丁丑，以
知枢密院事钦察台为中书平章政事。己卯，以燕南
廉访使韩元善为中书左丞。立镇抚司于直沽海津
镇。壬午，以河间盐运司水灾，住煎盐“三万引。”是月，车
驾时巡上都。五月戊戌，命太傅脱脱提调大斡耳朵
内史府。庚子，诏修黄河金堤，民夫日给钞三贯。辛丑，
罢瑞州路上高县长官司。庚戌，命翰林、国史院等官
荐举守令。丙辰，定守令督摄之法，路督摄府，府督摄
州，州督摄县。是月，白茅河东注沛县，遂成巨浸。蜀江
大溢，浸汉阳城，民大饥。六月丙子，刻小玉印，以“至正
珍秘”为文，凡秘书监所掌书，尽皆识之。秋七月庚寅，
监察御史斡勒海寿劾奏殿中侍御史哈麻及其弟
雪雪罪恶，御史大夫韩嘉讷以闻，不省。章三上，诏夺
哈麻、雪雪官，出海寿为陕西廉访副使，韩嘉讷为宣
政院使。壬辰，诏命太子爱猷识理达腊习学汉人文
书。以李好文为谕德，归旸为赞善，张仲为文学。李好
文等上书辞，不许。赐公主不答。昔伱平江田五十顷。
甲午，以也先帖木儿为御史大夫。乙未，以湖广行省
左丞相亦怜真班知枢密院事。丙午，太阴犯垒壁阵。
癸丑，太阴犯天关。甲寅，以伯颜为集贤大学士。乙卯，
罢右丞相朵儿只司前为国王，左丞相太平为翰林
学士承旨。是月，大霖雨，水没高唐州城，江汉溢，漂没
民居禾稼。闰月辛酉，诏脱脱为中书左丞相，仍太傅；
韩家讷为江浙行省平章政事。庚午，以也可札鲁忽
赤搠思监为中书右丞，同知枢密院事玉枢虎儿吐
华为中书参知政事。辛巳，诏赦湖广猺贼诖误者。戊
子，命岐王阿剌乞镇西番。八月甲辰，以集贤大学士
伯颜为中书平章政事，河南行省平章政事月鲁不
花为宣政院使。庚戌，以司徒雅普化提调太史院、知
经筵事。是月，车驾还自上都。九月甲子，凡“建言中外
利害者，诏委官选其可行之事以闻。”丙寅，命平章政
事伯颜提调留守司。丙子，中书平章政事定住以疾
辞职，不允。辛巳，命知枢密院事亦怜真班提调武备
寺。丙戌，荧惑犯灵台。是月，遣御史中丞李献代祀河
渎。冬十月辛卯，享于太庙。丁酉，命皇太子爱猷识理
达腊自是日为始，入端本堂肄业。命脱脱领端本堂
事，司徒雅普化知端本堂事。端本堂虚中座，以俟至
尊临幸，太子与师傅分东西向坐授书，其下僚属以
次列坐。十一月戊午朔，日有食之。戊辰，大阴犯毕宿。
庚辰，太白犯垒壁阵。十二月戊戌，太白复犯垒壁阵。
丁未，猺贼吴天保陷辰州。是岁，诏汰冗官，均俸禄，赐
致仕官及高年帛。漕运使贾鲁达言便益二十馀事，
从其八事：其一曰京畿和籴，二曰优恤漕司旧领漕
户，三曰接运委官，四曰通州总“治，豫定委官，五曰船
户困于坝夫，海粮坏于坝户，六曰疏濬运河，七曰临
清运粮万户府当隶漕司，八曰宜以宣忠船户付本
司节制。”冀宁平遥等县曹《七七》反，命刑部郎中八十、
兵马指挥沙不丁讨平之。

十年春正月丙辰朔，以中书右丞搠思监为平章政
事，王枢虎儿吐华为中书右丞。壬戌，立四川容美洞
军民总管府。壬申，太阴犯荧惑。甲戌，陨石棣州，色黑，
中微有金星，先有声自西北来，至州北二十里乃陨。
二月丙戌，诏加封天妃父种德积庆侯，母育圣显庆
夫人。辛丑，太阴犯平道。甲辰，太阴犯键闭。三月己卯，
荧惑犯太微垣。是月，奉化州山石裂，有禽鸟、草木、山
川、人物之形。夏四月己丑，左司都事武祺建言更钞
法。丁酉，赦天下。其略曰：“朕纂承洪业，抚临万邦，夙夜
励精，靡遑暇逸。比缘倚注失当，治理乖方，是用图任
一相，俾赞万机。爰命脱脱为中书右丞相，统正百官，
允釐庶绩，曾未期月，百度具举，中外协望，朕甚嘉焉。
尚虑军国之重，民物之繁，政令有未孚，生意有未遂，
可赦天下。”丙午，太白犯鬼宿。是月，车驾时巡上都。六
月壬子，星大如月，入北斗，震声若雷，三日复还。秋七
月辛酉，太阴犯房宿。癸亥，以大护国仁王寺昭应宫
财用规运总管府仍属宣政院。辛未，太白昼见。丁丑，
太白复昼见。八月壬寅，车驾还自上都。九月癸丑朔，
太白昼见。辛酉，祭三皇，如祭孔子礼。先是，岁祀以医
官行事，江西廉访使文殊讷建言，礼有未备，乃敕工
部具祭器，江浙行省造雅乐，太常定仪式，翰林撰乐
章，至是用之。壬戌，荧惑犯天江。庚午，命枢密院以军士五百修筑白河堤。壬午，脱脱以《吏部选格》条目繁
多，莫“适据依，铨选者得以高下之。请编类为成书。”从
之。冬十月癸巳，岁星犯轩辕。乙未，吏部尚书偰哲笃
建言更钞法，命中书省、御史台、集贤、翰林两院之臣
集议之。丙申，太阴犯昴宿。辛丑，置诸路宝泉都提举
司于京城。是月，大名、东平、济南、徐州各立兵马指挥
司，以捕上马贼。十一月壬子朔，日有食之。丙辰，以高
丽沈王之孙脱脱不花等为东宫怯薛官。辛酉，罢辽
阳滨海民煎熬野盐。戊辰，太阴犯鬼宿。己巳，诏天下
“以中统交钞一贯文权铜钱一千文准至元宝钞二
贯，仍铸至正通宝钱”，并用以实钞法，至元宝钞通行
如故。是月，三星陨于耀州，化为石，如斧形，削之有屑，
击之有声。十二月壬午朔，修大都城。辛卯，以大司农
秃鲁等兼领都水监，集河防正官议黄河便益事。命
前同知枢密院事不颜不花等讨广西猺贼。乙未，太
阴犯鬼宿。己酉，方国珍攻温州。是岁，京师丽正门楼
上，忽有人妄言灾祸，鞫问之，自称蓟州人，已而不知
所往。

十一年春正月乙卯，享于太庙。丙辰，辰星犯牛宿。庚
申，命江浙行省左丞孛罗帖木儿讨方国珍。丁卯，兰
阳县有红星大如斗，自东南堕西北，其声如雷。己卯，
命搠思监提调大都留守司。二月庚寅，太阴犯鬼宿。
乙未，太阴犯太微。丁酉，太阴犯亢宿。是月，命游皇城，
中书省臣谏止之，不听。立湖南元帅府，分府于宝庆
路。三月庚戌，立山东分元帅府于登州。丙辰，亲策进
士八十三人，赐朵烈图文允中进士及第，其馀赐出
身有差。壬戌，征建宁处士彭炳为端本堂说书，不至。
丁卯，太阴犯东咸。戊辰，太阴犯天江。是月，遣使赈湖
南、北被寇人民，死者钞五锭，伤者三锭，毁所居屋者
一锭。夏四月壬午，诏开黄河故道。命“贾鲁以工部尚
书为总治河防使，发汴梁、大名十三路民十五万，庐
州等戍十八翼军二万，自黄陵冈南达白茅，放于黄
固、哈只等口，又自黄陵西至阳青村，合于故道，凡二
百八十里有奇”，仍命中书右丞玉枢虎儿吐华、同知
枢密院事黑厮以兵镇之。冀宁路属县多地震，半月
乃止。乙酉，享于太庙。诏加封河渎神为“灵源神祐弘
济王”，仍重建河渎及西海神庙。改永顺安抚司为宣
抚司。丁酉，孟州地震。庚子，罢海西辽东道巡防捕盗
所，立镇宁州。辛丑，师壁安抚司土官田驴什用、盘顺
府土官墨奴什用降。立长官司四、巡检司七。乙巳，彰
德路雨雹，形如斧，伤人畜。是月，罢沂州分元帅府，改
立兵马指挥使司，复分司于胶州。车驾时巡上都。五
月己酉朔，日有食之。辛亥，颍州妖人刘福通为乱，以
红巾为号，陷颍州。初，栾城人韩山童，祖父以《白莲会》
烧香惑众，谪徙广平永平县。至，山童倡言“天下大乱，
弥勒佛下生”，河南及江、淮愚民皆翕然信之。福通与
杜遵道、罗文素、盛文郁、王显忠、韩咬儿复鼓妖言，谓
“山童实宋徽宗八世孙，当为中国主。”福通等杀白马
黑牛，誓告天地，欲同起兵为乱。事觉，县官捕之急，福
通遂反。山童就擒，其妻杨氏、其子韩林儿逃之武安。
癸丑，文水县雨雹。壬申，命同知枢密院事秃赤以兵
讨刘福通，授以分枢密院印。丙子，命大都至汴梁二
十四驿，凡马一匹，助给钞“五锭。”六月，发军一千，从直
沽至通州，疏濬河道。是月，刘福通据朱皋，攻破罗山、
真阳、确山，遂犯武阳、叶县等处。江浙左丞孛罗帖木
儿为方国珍所败。秋七月丙辰，广西大水。丁巳，罢四
川大奴管勾洞长官司，改立忠孝军民府。己未，太阴
犯斗宿。壬戌，太阴犯右执法。己巳，太白犯左执法。荧
惑入鬼宿。是月，开河功成，乃议塞决河，命大司农达
识帖睦迩及江浙行省参知政事樊执敬、浙东廉访
使董守悫同招谕方国珍。八月丁丑朔，中兴地震。戊
寅，祭社稷。乙酉，太阴犯天江。丙戌，萧县李二及老彭、
赵君用攻陷徐州。李二号“芝麻李”，与其党亦以烧香
聚众而反。是月，车驾还自上都。蕲州罗田县人徐贞，
一名寿辉，与黄州麻城人邹普胜等，以妖术阴谋聚
众，遂举兵为乱，以“红巾”为号。九月戊申，以中书平章
政事朵工儿直班提调宣文阁、知经筵事，平章政事定
住提调会同馆事。壬子，命御史大夫也先帖木儿知
枢密院事，及卫王宽彻哥总率大军，出征河南妖寇，
各赐钞一千锭，从征者赐予有差。乙卯，辰星犯左执
法。丁巳，太白犯房宿。壬戌，诏以“高丽国王不荅失里
之弟伯颜帖木儿袭其王封，不荅失里之子遂废。”戊
辰，太阴犯鬼宿。是月，刘福通陷汝宁府及息州、光州，
众至十万。徐寿辉陷蕲水县及黄州路。冬十月戊寅，
荧惑犯太微垣。己卯，享于太庙。辛巳，太阴犯斗宿。癸
未，立宝泉提举司于河南行省及济南、冀宁等路凡
九，江浙、江西、湖广行省等处凡三。命知枢密院事老
章以兵同也先帖木儿讨河南妖寇。乙酉，太白犯斗
宿。己丑，太白昼见，荧惑犯岁星。辛卯，太白犯斗宿。立
中书分省于济宁。癸巳，岁星犯右执法。癸卯，以宗王
神保克复雎宁、虹县有功，赐金带一，从征者赏银有差。丙午，荧惑犯左执法。是月，天雨黑子于饶州，大如
黍菽。徐寿辉据蕲水为都，国号天完，僭称皇帝，改元
治平。以邹普胜为太师。十一月癸丑，有星孛于娄宿。
甲寅，孛星见于胃宿。乙卯、丙辰亦如之。丁巳，太阴犯
填星，孛星微见于毕宿。黄河堤城，散军民役夫。庚午，
监察御史彻彻帖木儿等言“右丞相脱脱治河功成，
宜有异数，以旌其劳。”甲戌，江西妖人邓南二作乱，攻
瑞州，总管禹苏福擒斩之。是月，遣使以治河功成，告
祭河伯。召贾鲁还朝，超授荣禄大夫、集贤大学士，赐
金系腰一、银十锭、钞千锭，币帛各二十匹。都水监并
有司官有功者三十七员，皆升迁其职。诏赐脱脱荅
剌罕之号，俾世袭之，以淮安路为其食邑，命立《河平
碑》。十二月丙子朔，太白昼见。丁丑，太白经天。己卯，立
河防提举司，隶行都水监。庚辰，太白经天，是夜，犯垒
壁阵。甲申，太阴犯填星。丙戌，太白复经天，是夜，复犯
垒壁阵。以治书侍御史乌古孙良桢为中书参知政
事。辛卯，太白经天。壬辰，复如之。丁酉，太白昼见，太阴
犯“荧惑。”命脱脱于淮安立“诸路打捕鹰房民匠钱粮
总管府”，秩从三品。庚子，太白经天，辰星犯天江。辛丑，
太白经天。也先帖木儿复上蔡县，擒韩咬儿等至京
师，诛之。壬寅，太白昼见。是岁，括马。

十二年春正月丙午朔，诏印造《中统元宝》交钞一百
九十万锭，至元钞十万锭。戊申，竹山县贼陷襄阳路，
总管柴肃死之。是日，荆门州亦陷。己酉，时享太庙。庚
戌，以宣政院使月鲁不花为中书平章政事。壬子，中
书省臣言：“河南、陕西腹里诸路，供给繁重，调兵讨贼，
正当春首耕作之时，恐农民不能安于田亩，守令有
失劝课。宜委通晓农事官员分道巡视，督勒守令亲
诣乡都，省谕农民，依时播种，务要人尽其力，地尽其
利。其有曾经盗贼水患供给之处，贫民不能自备牛
种者，所在有司给之。仍令总兵官禁止屯驻军马，毋
得踏践，以致农事废弛。”从之。乙卯，淮东宣慰司添设
同知宣慰司事及都事各一员。丙辰，徐寿辉遣伪将
丁普郎、徐明远陷汉阳，丁巳，陷兴国府。己未，徐寿辉
遣邹普胜陷武昌，威顺王宽彻普化、湖广行省平章
政事和尚弃城走。刑部尚书阿鲁收捕山东贼，给敕
牒十一道，使分赏有功者。辛酉，徐寿辉伪将鲁法兴
陷安陆府，知府丑驴战不胜，死之。癸亥，刑部添设尚
书、侍郎、郎中、员外郎“各一员。五爱马添设忽剌罕赤
一百名。”乙丑，太阴犯荧惑。丙寅，以河复故道，大赦天
下。己巳，岁星犯右执法。辛未，徐寿辉兵陷沔阳府。壬
申，中兴路陷。山南宣慰司同知月古轮失领兵出战，
众溃，宣慰使锦州不花、山南廉访使卜礼月敦皆遁
走。是月，命逯鲁曾为淮东添设元帅，统领两淮所募
盐丁“五千讨徐州”，拘刷河南、陕西、辽阳三省及上都、
大都、腹里等处汉人马。命四川行省平章政事月鲁
帖木儿为总兵官，与四川行省右丞长吉讨兴元、金
州等处贼。宣政院同知桑哥率领亦都护畏吾儿军，
与荆湖北道宣慰使朵儿只班同守襄阳。济宁兵马
指挥使宝童统领右都卫军，从知枢密院事月阔察
儿讨徐州。二月乙亥朔，诏许溪洞蛮猺自新。丁丑，以
集贤大学士贾鲁为中书添设左丞，以河南廉访使
哈蓝朵儿只为荆湖北道宣慰使都元帅，守襄阳。癸
未，命诸王秃坚领从官百人驰驿守扬州，赐金一锭、
钞一千锭。命宁王牙安沙镇四川，赐镇南王孛罗不
花钞一万锭。甲申，邹平县马子昭为乱，捕斩之。乙酉，
徐寿辉兵陷江州，总管李黼死之，遂陷南康路。丙戌，
霍州灵石县地震。徐寿辉兵陷岳州，房州贼陷归州。
戊子，诏：“徐州内外群聚之众，限二十日，不分首从，并
与赦原。”置安东、安丰分元帅府。己丑，游皇城。庚寅，太
阴犯太微垣。癸巳，太阴犯氐宿。辛丑，邓州贼王权、张
椿陷沣州，龙镇卫指挥使俺都剌、哈蛮等帅师复之，
褒赠仗节死义宣徽使帖木儿等二十七人。壬寅，以
御史大夫纳麟为江南行台御史大夫，仍太尉。命翰
林学士承旨八剌与诸王孛兰奚领军守大名。癸卯，
命中书平章政事月鲁不花知经筵事，左丞贾鲁、参
知政事帖理帖木儿、乌古孙良桢并同知经筵事。是
月，贼侵滑、濬，命德住为河南右丞，守东明。德住时致
仕于家，闻命，驰至东明，浚城隍，严备御，贼不敢犯。徐
寿辉伪将欧祥陷袁州。命帖理帖木儿以中书参知
政事分省济宁。三月乙巳朔，追封太师、忠王马扎儿
台为德王。丁未，徐寿辉伪将许甲攻衡州，洞官黄安
抚败之。徐寿辉伪将陶九陷瑞州，总管禹苏福、万户
张岳败之。壬子，河南左丞相太不花克复南阳等处。
癸丑，中书省臣请行纳粟补官之令：“凡各处士庶，果
能为国宣力，自备粮米供给军储者，照依定拟地方
实授。常选流官，依例陞转封荫，及已除茶盐钱谷官，
有能再备钱粮供给军储者，验见授品级，改授常流。”
从之。戊午，太阴犯进贤。辛酉，命亲王阿儿麻以兵讨
商州等处贼，以巩卜班知行枢密院事。壬戌，太阴犯

盘顺府。丁卯，江南行台御史大夫帖木哥乞致仕，不
允，以为甘肃行省平章政事。以出征马少，出币帛各
一十万匹，于迤北万户、千户所易马。戊辰，太白昼见。
诏南人有才学者，依世祖旧制，中书省、枢密院、御史
台皆用之。中书省臣言：“张理献言，饶州、德兴三处，胆
水浸铁，可以成铜，宜即其地各立铜冶场，直隶宝泉
提举司，宜以张理就为铜冶场官。”从之。以江浙行省
左丞相亦怜真班为江西行省左丞相，领兵收捕饶、
信贼。庚午，诏：“随朝一品职事及省、台、院、六部、翰林、集
贤、司农、太常、宣政、宣徽、中政、资正、国子秘书、崇文、都
水诸正官，各举循良材干、智勇兼全、堪充守令者二
人，知人多者不限员数，各处试用，守令并授兼管义
兵防御诸军、奥鲁劝农事，所在上司不许擅差。守令
既已优陞，其佐贰官员，比依《入广》例量陞二等，任满，
验守令全治者与真授，不治者全削二等，依本等叙，
半治者减一等叙。杂职人员，其有知勇之士，并依上
例。凡除常选官，于残破郡县及迫近贼境之处陞四
等，稍近贼境陞二等。”是月，方国珍复劫其党下海，入
黄岩港，台州路达鲁花赤泰不花率官军与战，死之。
陇西地震百馀日，城郭颓夷，陵谷迁变，定西、会州、静
宁、庄浪尤甚。会州公宇中墙崩，获弩五百馀张，长者
丈馀，短者九尺，人莫能挽。改定西为安定州，会州为
会宁州。诏定军民官不守城池之罪。闰三月辛巳，以
台州路达鲁花赤泰不花为江浙行省参知政事，行
台州路事。命下，泰不花已死。壬午，以大理宣慰使荅
失八都鲁为四川行省，添设参知政事，与本省平章
政事咬住讨山南、湖广等处贼。乙酉，徐寿辉伪将陈
普文陷安吉路，乡民罗明远起义兵，复之。命工部尚
书朵来、兵部侍郎马某火者分诣上都、察罕脑儿、集
宁等处，给散出征河南达达军口粮。立淮南江北等
处行中书省，治扬州，辖扬州、高邮、淮安、滁州、和州、庐
州、安丰、安庆、蕲州、黄州。壬辰，以大都留守兀忽失为
江浙行省添设右丞，讨饶、信贼。丙申，阿速爱马里、纳
忽台擒滑州、开州贼韩兀奴罕，有功，授资用库大使。
丁酉，湖广行省参知政事铁杰以湖南兵复岳州。戊
戌，诏“淮南行省设官二十五员，以翰林学士承旨晃
火儿不花”、湖广平章政事失列门并为平章政事，淮
东元帅蛮子为右丞，燕南廉访使秦从德为左丞，陕
西行台侍御史荅失秃、山北廉访使赵琏并为参知
政事。庚子，以枢密副使悟良哈台为中书添设参知
政事、同知经筵事。辛丑，命淮南行省平章政事晃火
儿不花提调镇南王傅事。是月，诏“四川行省平”章政
事咬住以兵东讨荆、襄贼，克复忠、万、夔、云阳等州，命
江西行省左丞相亦怜真班以兵守江东、西关隘，命
诸王亦怜真班、爱因班、参知政事也先帖木儿与陕
西行省平章政事月鲁帖木儿讨南阳、襄阳贼，刑部
尚书阿鲁讨海宁贼，江西行省右丞火伱赤与参知
政事朵䚟讨江西贼，以浙东宣慰使恩宁普代江浙
行省左丞左荅纳失里守芜湖。命江西行省右丞元
忽失、江浙行省左丞老老，与星吉、不颜帖木儿、蛮子
海牙，同讨饶、信等处贼。方国珍不受招安之命，命江
浙左丞左荅纳失里讨之。命典瑞院给淮南行省银
字圆牌三面、驿券五十道。诏江西行省左丞相亦怜
真班、淮南行省平章政事晃火儿不花、江浙行省左
丞左荅纳失里、湖广行省平章政事也先帖木儿、四
川行省平章政事八失忽都及江南行台御史大夫
纳麟与江浙行省官，并以便宜行事。也先帖木儿驻
军沙河，军中夜惊，军溃，退屯朱仙镇。诏以中书平章
政事蛮子代总其兵。也先帖木儿还京师，仍命为御
史大夫。夏四月癸卯朔，日有食之。江西临川贼邓忠
陷建昌路。己酉，时享太庙。甲寅，以御史大夫搠思监
为中书平章政事、提调留守司。乙卯，铁杰及万户陶
梦桢复武昌，汉阳，寻再陷。丙辰，江西宜黄贼涂佑与
邵武、建宁贼应必达等攻陷邵武路，总管吴按摊不
花以兵讨之，千户魏淳以计擒涂佑、“应必达，复其城。”
辛酉，翰林学士承旨浑都海牙乞致仕，不允，以为中
书平章政事。四川行省参知政事桑哥失里复渠州。
甲子，翰林学士承旨欧阳元以湖广行省右丞致仕，
赐玉带及钞一百锭，给全俸终其身。戊辰，诸王秃坚
帖木儿、平章政事也先帖木儿讨和州有功，各赐金
系腰，并钞一千锭。辛未，荆门知州聂炳复荆门州。平
章政事忽都海牙年老有疾，诏免其朝贺。是月，大驾
时巡上都永怀县。贼陷桂阳，咬住复归州。进攻峡州，
与峡州总管赵余褫大破贼兵，诛贼将李太素等，遂
平之。诏天下“完城郭，筑堤防。”命亦都护月鲁帖木儿
领畏吾儿军马，同豫王阿剌忒纳失里、知枢密院事
老章讨襄阳、南阳、邓州贼。陕西行台监察御史蒙古
鲁海牙、范文等纠言也先帖木儿丧师辱国，乞明正
其罪，诏不允。左迁西台御史大夫朵尔直班为湖广
行省平章政事，蒙古鲁海牙十二人为各路添设佐贰官。五月癸酉朔，太白犯镇星。戊寅，命龙虎山张嗣
德为三十九代天师，给印章。海道万户李世安建言
权停夏运，从之。命江南行台御史大夫纳麟给宣敕
与台州民陈子由、杨恕卿、赵士正、戴甲，令其集民丁
夹攻方国珍。己卯，咬住复中兴路。庚辰，监察御史彻
彻帖木儿等言：“河南诸处群盗，辄引亡宋故号以为
口实，宜以瀛国公子和尚赵完普及亲属徙沙州安
置，禁勿与人交通。”从之。罢菰儿栅等处金银场课。癸
未，建昌民戴良起乡兵，克复建昌路。乙酉，命留守帖
木哥与诸王朵儿只守口北龙庆州。是月，荅失八都
鲁至荆门，增募兵趋襄阳，与贼战，大败，克之。命左荅
纳失里仍守芜湖险隘。六月丙午，中书省臣言：“大名
路开、滑、濬三州，元城十一县，水旱虫蝗，饥民七十一
万六千九百八十口，给钞十万锭赈之。”戊申，命治书
侍御史杜秉彝、中书参议李稷并兼经筵官。辛亥，太
白犯井宿。河南行省左丞匝纳禄、参知政事王也速
迭儿并以失误军需左迁，添设淮西宣慰使，随军供
给。命河南行省平章政事秃鲁、参知政事李猷供给
汝宁军需。丁巳，赐中书参知政事悟良哈台珠“衣并
帽。乙丑，宣让王帖木儿不花、诸王乞塔歹、曲怜帖木
儿及淮南廉访使班祝儿并平贼有功，赐金系腰、银
钞有差。绍庆宣慰使杨延礼不花遥授湖广左丞；杨
伯颜卜花为绍庆宣慰使，换文资；杨城为沿边溪洞
招讨使，兼征行万户回，赐先所拘收牌面。”丙寅，红巾
周伯颜陷道州。修太庙西神门。秋七月丁丑，时享太
庙。庚辰，饶、徽贼犯昱岭关，陷杭州路。辛巳，命通政院
使荅儿麻失里与枢密副使秃坚不花讨徐州贼，给
敕牒三十道以赏功。己丑，湘乡贼陷宝庆路。庚寅，以
杀获西番首贼功，赐岐王阿剌乞巴钞一千锭，邠王
嵬厘、诸王班的失监、平章政事锁南班各金系腰一。
以征西元帅斡罗为章珮，添设少监，讨徐州。脱脱请
亲出师讨徐州，诏许之。辛卯，命脱脱台为行枢密院
使，提调二十万户，赐《金系腰一》、银钞、币帛有差。丁酉，
辰星犯灵台。以杜秉彝为中书添设参知政事。湖南
元帅副使小云失海牙、总管兀颜思忠复宝庆路。是
月，徐寿辉伪将王善、康寿、四江二蛮等陷福安、宁德
等县。八月癸卯，命中书参知政事帖里帖木尔、淮南
行省右丞蛮子，供给脱脱行军一应所需。方国珍率
其众攻台州城，浙东元帅也忒迷失、福建元帅黑的
儿击退之。甲辰，以同知枢密院事哈麻为中书添设
右丞。齐王失列门献马一万五千匹于京师。赐脱脱
金三锭、银三十锭，钞一万锭，币帛各一千匹。丁未，日
本国白高丽贼过海剽掠，身称岛居民，高丽国王伯
颜帖木儿调兵剿捕之，赐金系腰一、钞二千锭。己酉，
命知枢密院事咬咬、中书平章政事搠思监、也可、扎
鲁忽赤福寿，并从脱脱出师征徐州，赐金系腰及银
钞币帛有差。翰林学士承旨阔怯镇遏五投下百姓，
赐金系腰一。壬子，以扎撒温孙为河南行省右丞，偰
哲笃为淮南行省左丞，各赐钞五十锭。丙辰，以秃思
迷失为淮南行省平章政事。丁巳，命中书平章政事
普化、知经筵事脱脱将出师。六部尚书密迩麻和谟
等上言：“大臣，天子之股肱，中书，庶政之根本，不可以
一日离。乞诏留贤相，弼亮天工，如此则内外有兼治
之宜，社稷有倚重之寄。”不报。脱脱言：“皇后、斡耳朵思
支用不敷，自今为始，每年宜给金一十锭、银五十锭。”
以同知枢密院事雪雪出军南阳，同知枢密院事秃
赤出军河南，皆有功，各进阶荣禄大夫。中书右丞哈
麻进阶荣禄大夫。庚申，命哈麻等提调各怯薛、各爱
马口粮。丁卯，太白犯岁星。诏脱脱以荅剌“罕太傅、中
书右丞相，分省于外，督制诸处军马，讨徐州。中书省、
枢密院、御史台分官属从行，禀受节制，爵赏有功，诛
杀有罪，绥顺讨逆，悉听便宜从事。”是日，发京师。是月，
大驾还大都。安陆贼将俞君正复陷荆门州，知州聂
炳死之。贼将党仲达复陷岳州。九月乙亥，俞君正复
陷中兴。咬住领兵与战于楼台，败绩，奔松滋，本路判
官上都死之。己卯，监察御史及河南分御史台、行枢
密院、河南廉访司、巩昌总帅府、陕西都府、义兵万户
府等官，交章言“御史大夫也先帖木儿出征河南功
绩。”庚辰，赐也先帖木儿金系腰一，金一锭、银一十锭，
钞五千锭，币帛各一百匹。癸未，中兴义士范中偕荆
门僧李智率义兵复中兴路。俞君正败走。龙镇卫指
挥使俺都剌哈蛮领兵入城。咬住自松滋还，屯兵于
石马。乙酉，脱脱至徐州。丁亥，命知行枢密院事阿剌
吉从脱脱讨徐州，赐金系腰一、金一锭、银五锭、钞币
有差。辛卯，脱脱复徐州，屠其城，芝麻李等遁走。壬辰，
太阴犯轩辕。戊戌，赐哈麻钞三百锭，买玉带。己亥，贼
攻辰州，达鲁花赤和尚击走之。庚子，诏加脱脱为太
师，班师还京。冬十月丁未，时享太庙。庚戌，知枢密院
事老章进阶金紫光禄大夫。命平章定住、右丞哈麻
同知经筵事。癸丑，命和籴粟豆五十万石于辽阳。甲
寅，拜知行枢密院事阿乞剌为太尉、淮南行省平章政事。戊午，太阴犯鬼宿。甲子，太阴犯岁星。乙丑，太阴
犯亢宿。十一月辛未，命江浙行省平章政事庆童收
捕常州贼。乙亥，以星吉为江西行省平章政事，出师
湖广。丙子，中书省臣请为脱脱立《徐州平寇碑》及加
封王爵。癸未，命江浙行省右丞帖里帖木儿总兵讨
方国珍。己丑，以脱脱平徐功，赐金一十锭、银一百锭、
钞五万锭，币帛各三千匹，上表辞，从之。庚寅，太阴犯
太微垣。十二月壬寅，荅失八都鲁复襄阳。辛亥，诏以
杭、常、湖、信、广德诸路皆克复，赦诖误者，蠲其夏税秋
粮，命有司抚恤其民。辛酉，以湖广行省参知政事卜
颜不花、右丞阿儿灰讨猺贼，复湖南潭、岳等处有功，
卜颜不花陞散阶从一品，阿儿灰陞正二品。癸未，脱
脱言：“京畿近地水利，召募江南人耕种，岁可得粟麦
百万馀石，不烦海运，而京师足食。”帝曰：“此事有利于
国家，其议行之。”是岁，海运不通。立都水庸田使司于
汴梁，掌种植之事。颍州沈丘人察罕帖木儿与信阳
州罗山人李思齐同起义兵，破贼有功，授察罕帖木
儿中顺大夫、汝宁府达鲁花赤，李思“齐知汝宁府。